Lemvig Museum
Lemvig Museum, kulturhistorisk museum i Lemvig. Museet er en selvejende institution med Lemvig Kommune som virkeområde, oprettet 1931 og fra 1940 med hjemsted i byhuset "Vesterhus", opført 1841, med udvidelse fra 1958.
Museet har en række faste samlinger, deriblandt dokumentation om byen Lemvig, bondeliv, kystliv og kunstnerliv, herunder en samling malerier af Niels Bjerre og Kristen Bjerre samt tegneren Henning Gantriis' "Livets gang i Lidenlund". Desuden viser museet digteren Thøger Larsen i det blå rum og hans arbejdsværelse som det stod ved hans død i 1928.
Til museet hører også Planetstien, en model af Solsystemet i målestok 1:1 mia., og Skulpturstien med værker af billedhuggeren Torvald Westergaard.
Fra 1997 har også Jens Søndergaards Museum i Ferring, oprettet 1958, hørt under museet. Lemvig Museums omfangsrige samling omkring forliset af den russiske orlogsfregat Alexander Nevskij blev 2006 flyttet til Kystcentret i Thyborøn.
Bag Lemvig Museum står Museumsforeningen for Lemvig og Omegn, og det drives ved midler fra Lemvig Kommune og Kulturministeriet.

Museets hjemmeside
